Gewilde kletsrymer AKA in Durban doodgeskietAKA Supa Mega (Foto: Ddogc4, eie werk via Wikimedia Commons) Die bekroonde kletsrymer Kiernan Forbes, algemeen bekend as AKA, is Vrydagaand saam met nog ‘n persoon in Durban doodgeskiet. Hy was 35 jaar oud. Kol. Robert Netshiunda, woordvoerder van die polisie, sê die polisie ondersoek twee sake van moord. “Die twee persone, onderskeidelik 34 en 35 jaar oud, is Vrydagaand net ná 22:00 in Floridaweg in Morningside, Durban, doodgeskiet.” Volgens inligting tot die polisie se beskikking was hulle op pad terug van die restaurant af na hul voertuig. Twee gewapende verdagtes het die straat oorgesteek en hulle van naby geskiet. Die verdagtes het weggehardloop. “Albei slagoffers is op die toneel dood verklaar. Die motief vir die skietery is nog nie bekend nie. Die polisie se ondersoek duur voort.” Tony en Lynn Forbes, Kiernan se ouers, het sy afsterwe bevestig. “Vir ons was Kiernan Jarryd Forbes ŉ seun, broer, kleinseun, neef en, die belangrikste van alles, pa vir sy geliefde dogter Kairo. Vir talle was hy AKA, Supa Mega, Bhova en die talle ander name wat aanhangers hom liefdevol genoem het. Ons seun was geliefd, en hy het liefde teruggegee.” Sy ouers vra dat hulle in dié tyd van rou die ruimte en tyd gegun sal word om as ŉ familie saam besluit te neem oor die volgende paar dae. “Ons sê dankie vir die liefde en ondersteuning wat ons tot dusver ontvang het. Ons vra dat julle steeds vir ons sal bly bid met die krag van die Here.” Amanda Bani-Mapena, LUR vir sport, kuns en kultuur in KwaZulu-Natal, sê AKA was in Durban as deel van sy verjaarsdagvieringe en vrystelling van sy Mass Country-album op 24 Februarie. Hy sou later Vrydagaand ook by Yugon opgetree het. Sy het haar innige meegevoel betuig met die familie, AKA se aanhangers en kollegas in die bedryf. AKA het verlede jaar ook saam met die KwaZulu-Natalse filharmoniese orkes opgetree.